2021. gada 28. novembrī

Kristers Aparjods TOP 5 Eberspacher pasaules kausa otrajā posmā

Svētdien, 28. novembrī Eberspacher pasaules kausa otrā posma noslēdzošā diena iesākās ar vīru sacensībās, kurās starp 32 pasaules labākajiem kamaniņu braucējiem arī četri latvieši: Riks Kristens Rozītis, Artūrs Dārznieks, Gints Bērziņš un Kristers Aparjods.

Pirmā brauciena līderis – Kristers Aparjods, kurš, sasniedzot 137,5 km/h finišēja 52.116 sekundēs. Latvietim, piekāpjoties par 0.021 sekundēm, otrajā pozīcijā – itālis Dominiks Fišnellers (Dominik Fischnaller). Savukārt trešajā vietā Riks Kristens Rozītis, kurš tautietim piekāpās par 0.101 sekundēm.

Jāatzīmē, ka laika apstākļu dēļ trases kvalitāte ar katru braucienu būtiski pasliktinājās, kas pirmā brauciena pēdējiem sportistiem liedza sasniegt konkurētspējīgus rezultātus.

Gintam bērziņam ar 17. starta numuru izdevās uzrādīt 25. labāko finiša laiku [+0.609]. Savukārt Artūrs Dārznieks, trasē pieļaujot vairākas kļūdas, spēja ierindoties 30. pozīcijā [+1.151].

Otrajā braucienā Kristeram Aparjodam 18. finiša rezultāts, kas divu braucienu summā ļāva ierindoties piektajā vietā [+0.401]. Jaunākajam latviešu sportistam – Gintam Bērziņam – pēc otrā brauciena izdevās pākāpties par 16 pozīcijām un izcīnīt 9. vietu [+0.517]. Riks Kristens Rozītis veica divus stabili labus braucienus, taču trases kvalitātes dēļ, sportists otro btraucienu veica teju sekundi lēnāk kā pirmo, ierindojoties 15. vietā [+0.743]. Savukārt Artūrs Dārznieks otrajā braucienā uzrādīja septīto labāko laiku un divu braucienu summā pakāpās par deviņām pozīcijām, izcīnot 21. vietu [+0.891].

Eberspacher pasaules kausa otrā posma uzvarētājs – vācietis Johanes Ludvigs (Johannes Ludwig), kurš no 20. pozīcijas pēc pirmā brauciena, veicot izcilu otro braucienu, spēja sev nodrošināt uzvaru [1:44.626]. Otrais – divu braucienu summā pakāpjoties par 12 pozīcijām, titulētais vācu sportists Fēlikss Lohs (Felix Loch) [+0.158]. Savukārt bronzas godalgu izcīnīja mājinieks Romāns Repilovs (Roman Repilov) [+0.208].

Plkst. 13.30 sacensības noslēgsies ar komandu stafeti, kur Latvijas valstvienību pārstāvēs Kendija Aparjode, Kristers Aparjods un Andris Šics/Juris Šics.

Latvijas Nacionālās kamaniņu sporta izlases startiem seko līdzi tiešraidē Sportacentrs.com TV un interneta portālā Sportacentrs.com.

Svētdiena, 28. novembris

13.30 Komandu stafete

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456